Pa desperaat vir antwoorde ná seun se dood | Maroela Media
Jean Goosen. Foto: Verskaf.
'n Desperate pa wie se 29-jarige seun vroeër vanjaar in 'n beweerde tref-en-trap ongeluk in Pretoria dood is, het 'n beroep gedoen op enigiemand met inligting oor die voorval om na vore te kom.
Jacques Goosen, pa van Jean Goosen, het aan Maroela Media vertel die voorval het op 26 Mei tussen 17:45 en 18:00 by die N4/N1-wisselaar op die pad na Witbank plaasgevind. Jean, wat op sy motorfiets was, en 'n vriend, ook op 'n motorfiets, het saam gery.
"Jean het 'n motor verbygesteek en is toe deur 'n motor getref. Hy is op die toneel dood verklaar," het Goosen gesê.
Volgens Goosen was mense op die toneel baie goed vir sy seun en 'n dokter wat aan diens was, het onmiddellik probeer help.
Volgens hom was daar 'n motor wat glo naby aan Jean gery het, maar is dit nie duidelik wie hom getref het nie. Dié motorbestuurder het ná die voorval van die toneel gevlug.
"Dit gaan nie vir ons oor wraak nie, ons wil net afsluiting kry. Iemand se lewe het aangegaan terwyl ons lewens tot stilstand gekom het. Ons lewe kan nooit weer dieselfde wees nie, ons sal nooit weer die voorreg hê om iets saam te doen nie. Niks sal hom ooit terugbring nie. Ons vertrou die Here dat hy ons sal help, Hy is ons anker."
Goosen vertel hul familie glo iemand moes iets gesien het. "Ons vra net dat die persoon wat verantwoordelik is na vore sal kom, hulle het dalk nie tóé die moed gehad nie."
Kapt. Jan Sepato, woordvoerder van die polisie, het Maandagoggend aan Maroela Media gesê die polisie sit met hul hande in hul hare. Hul ondersoek tans 'n saak van strafbare manslag.
"Sonder iemand wat na vore kom met 'n registrasienommer kan ons regtig nie veel doen nie. Ons is jammer, ons weet hoe moeilik dit is. Daar was verf op die fiets gevind, maar dit is moeilik om die eienaar van die voertuig op te spoor vir 'n vergelyking sonder 'n registrasienommer. Ons doen regtig 'n beroep op enigiemand wat enige inligting oor die voorval het om asseblief na vore te kom."
Volgens Sepato kan die saak van strafbare manslag moontlik na moord verander word indien iemand in verband met die voorval in hegtenis geneem word. "Die hof sal moet beslis of dit 'n ongeluk was en of dit met opset gedoen is."
Enigiemand met inligting kan konst. Michael Mashilo by 076 249 8733 of Jacques Meiring van Divergent Ops by 082 872 3542 bel.
Dis so hartseer sterkte aan die familie hoop julle kan afsluiting kry .
Dit maak my hart baie seer, wat n lieflike jong man..Innige meegevoel aan sy gesin en geliefdes.
Sjoe ja dis verseker hartseer…so iets vernietig eintlik n ouer se lewe…so jammer vir julle…wat van die vriend wat saam met hom gery het…het hy niks of niemand verdag opgemerk nie?
Ek weet waardeur die familie gaan, my ouster seun (33) verlede jaar Febr'17 ook met motorfiets oorlede, 2de jongste in 2013 ook by die dood omgedraai.
Ek het die grootste vrees vir n motorfiets vandag, maar eks altyd op die uit kyk vir motorfietse en gee altyd toe/voorkeur.
Sterkte vir al die ouers ,vriende en familie en ondersteun hul met die ondersoek. GOD SE WIL SAL GESKIED.